Чукарка
Чука̀рка е село в Югоизточна България, община Айтос, област Бургас.

География
Село Чукарка се намира на около 12 km югозападно от общинския център град Айтос. Разположено е в Айтоската котловина, в малка долина, оградена от хълмовете Хисар. Климатът е преходно континентален, в землището преобладават ранкери и лесивирани почви.

Общинският път от Чукарка на север пресича минаващия през Айтос първокласен Подбалкански път и продължава към село Черноград, гарата Чероград на железопътната линия Пловдив – Бургас и към съседните на Черноград села. Надморската височина намалява от около 205 m до към 190 м край протичащата през селото от северозапад на югоизток река Чакърлийка и нараства до около 240 m в западния и около 230 m в североизточния краища на селото.

В землището на село Чукарка към януари 2020 г. има регистрирани 6 малки язовира (микроязовира), четири от които обезводнени (пресъхнали).

Поминъкът на населението се основава на зърнопроизводство, отглеждане на технически култури (слънчоглед), тютюнопроизводство, зеленчукопроизводство (бамя), овцевъдство, козевъдство. говедовъдство.

История 
След края на Руско-турската война 1877 – 1878 г., по Берлинския договор селото остава на територията на Източна Румелия. От 1885 г. – след Съединението, то се намира в България с името Тас тепе. Преименувано е на Чукарка през 1934 г.

Селището е основано през 9–10 век в местността Юрта, във връзка със строителството на Брушанската крепост (Малкото кале). На около километър южно е минавал древният път Джеде, свързващ Ямбол и Карнобат с Бургас, Несебър и Цариград.

През 1927 г. е учредено Народно читалище „Наука“.

От периода 1948 – 1995 г. в Държавния архив – Бургас се съхраняват документи на/за Трудово кооперативно земеделско стопанство (ТКЗС) „Вишински“ – с. Чукарка, Бургаско. В списъка на фондове от масив „C“ на архива са посочени – във връзка с промените в наименованието на фондообразувателя и съответните периоди, следните форми, през които стопанството преминава:
 ТКЗС „Вишински“ – с. Чукарка, Бургаско (1945 – 1958);
 Земеделска производствена кооперация „Прогрес“ – с. Чукарка, Бургаско (1992 – 1992) и последно
 Ликвидационен съвет на Земеделска производствена кооперация „Прогрес“ – с. Чукарка, Бургаско (1992 – 1994).

След 1958 г. ТКЗС „Вишински“ – село Чукарка се влива в Обединено трудово кооперативно земеделско стопанство (ОТКЗС) „Васил Коларов“ – село Пирне.

През 2008 г. началното училище „Свети свети Кирил и Методий“ в Чукарка е закрито. Документацията му се съхранява в основно училище „Христо Ботев“, село Пирне.

Население 
Населението на село Чукарка наброява 619 души към 1934 г., поради миграция намалява до 523 към 1985 г. и нараства впоследствие до 552 към 1992 г. и 619 души (по текущата демографска статистика за населението) към 2018 г.

Етнически състав 
Преброяване на населението през 2011 г.

Численост и дял на етническите групи според преброяването на населението през 2011 г.:

Религии 
В село Чукарка се изповядва ислям.

Обществени институции 
Село Чукарка към 2020 г. е център на кметство Чукарка.

В селото към 2020 г. има:
 действащо читалище „Наука – 1927“;
 постоянно действаща джамия;

Природни и културни забележителности 
В околностите на селото са скалните образувания Чуките.

На стената на училище „Св. Св. Кирил и Методий“ (закрито през 2008 г.), е монтирана черна мраморна плоча, посветена на загиналите в Балканската и Първата световна войни. На плочата е монтиран метален кръст за храброст и гравиран надпис: „Загинали за Родината отъ с. Чукарка ок. Айтоска“; „Слава на ГероитҌ“. Има списък на загиналите.

На стената на читалище „Наука – 1927“, е монтирана мраморна паметна плоча, посветена на загиналите в Отечествената война 1944 – 1945 г.

Източници и бележки 

Села в област Бургас
Населени места в община Айтос